  Майя Бывальцева 6-тӥ оштолэзе Ижкарын Ӟуч кылын шара лыдӟиськонъя «Усьты ымдэ» огъяросси чемпионатлэн быръён люкетэз ортчиз. Пыриськисьёс Иосиф Бродскийлэсь, Виктор Цойлэсь, Михаил Муромовлэсь, Агата Кристилэсь но мукет авторъёслэсь ужъёссэс лыдӟизы. Со сярысь Удмуртиысь Йӧскалык лыдӟетъюртлэн пресс-службаез ивортэ. Чемпионатлэн Ижкарысь люкетаз 16 адями пыриськиз. Соос «Большая книга» но «Лицей» литература премиослэн финалистъёсызлэсь ужъёссэс лыдӟизы. Нырысетӥ кык туръёсын кунгож сьӧрысь но Россиысь авторъёслэн чеберлыко произведениоссы чузъяськизы, куинетӥяз – кылбуръёс. Тодмотэм чуръёсты лыдӟон азьын дасяськыны одӥг минут гинэ висъяськиз. Вожвылъяськонэ пӧртэм арлыдъем но пӧртэм удысын ужасьёс пыриськизы. Йӧскалык лыдӟетъюртлэн кивалтӥсезлэн воштӥсез Анна Семёнова верамъя, котькуд конкурсантлэсь марзэ ке но пусйыны луэ, соин ик келясьёс ӧй вал. Озьы ке но, финалэ куинь кузя гинэ потӥзы: Антон Кузнецов, Сергей Елхов но Наталья Сурнина. Нош огъяросси чемпионатлэн Ижкар люкетаз вормиз Сурнина. «Усьты ымдэ» чемпионатлэн Ижкар люкетаз вормись Наталья Сурнина Фото: Удмуртиысь Йӧскалык лыдӟетъюртлэн пресс-службаез © unatlib.ru «Усьты ымдэ» ужрадэ ваньмыз пыриськисьёс данъян грамотаос сётӥзы, финалистъёслы - сертификатъёс. Наталья Сурнина кузьым книгаос но улосвыл полуфиналын Ижкарлэсь данзэ утьыны луонлык басьтӥз. Чемпионатлэн финалэз туэ гужем Москваысь Горд площадьын ортчоз.  Ватсалом, чемпионатлэсь Ижкар люкетсэ куинетӥ арзэ ни Удмуртиысь Йӧскалык лыдӟетъюрт радъяз.  Шара лыдӟиськонъя «Усьты ымдэ» чемпионат 2011-тӥ арысен ортчытъяське но кунын литературая ӵектосъёс пӧлысь тужгес трос калыкез огазеясь луэ. 2018-2019 аръёсы сезонын ужрадлэн люкетъёсыз Россиысь 200-лэсь трос каръёсын радъяськозы. 2018-тӥ арысен «Усьты ымдэ» Страсбургын, Парижын, Лондонын но дуннеысь мукет каръёсын ортче. Тодэ вайытом, 4-тӥ оштолэзе Ижкарын Калыкъёслэн эшъяськон юртазы Пичи Пурга ёрос литературалэсь Удмуртиын нуналъёссэ сӥё-дано усьтӥзы.  Тегъёс: Мерлык Лулчеберет Ижкар Литература ӟучкыл Йӧскалыклыдӟетъюрт  